Davlat bojxona xizmati organlarida majburiy xizmatni o‘tash haqidagi shartnomalarni tuzish hamda shartnoma shartlari bajarilmaganda xarajatlarni qoplash tartibi to‘g‘risidagi nizomni tasdiqlash haqida

O‘zbekiston Respublikasi Prezidentining 2018-yil 2-noyabrdagi PQ-3995-son “O‘zbekiston Respublikasi bojxona organlari kadrlarini tayyorlash tizimini tubdan takomillashtirish chora-tadbirlari to‘g‘risida”gi qaroriga muvofiq O‘zbekiston Respublikasi Davlat bojxona qo‘mitasi hamda Moliya vazirligi qaror qiladi:
 1. Davlat bojxona xizmati organlarida majburiy xizmatni o‘tash haqidagi shartnomalarni tuzish hamda shartnoma shartlari bajarilmaganda xarajatlarni qoplash tartibi to‘g‘risidagi nizom ilovaga muvofiq tasdiqlansin.
 2. Mazkur qaror rasmiy e’lon qilingan kundan e’tiboran kuchga kiradi.
 Mazkur Nizom O‘zbekiston Respublikasi Prezidentining 2018-yil 2-noyabrdagi PQ-3995-son “O‘zbekiston Respublikasi bojxona organlari kadrlarini tayyorlash tizimini tubdan takomillashtirish chora-tadbirlari to‘g‘risida”gi qaroriga muvofiq O‘zbekiston Respublikasi Davlat bojxona qo‘mitasining Bojxona institutiga (bundan buyon matnda Institut deb yuritiladi) o‘qishga qabul qilingan fuqarolar (bundan buyon matnda kursant deb yuritiladi) bilan davlat bojxona xizmati organlarida majburiy xizmatni o‘tash haqidagi shartnomalarni tuzish hamda shartnoma shartlari bajarilmaganda xarajatlarni qoplash tartibini belgilaydi. 
 1. Mazkur Nizom Institutda O‘zbekiston Respublikasi Davlat budjeti (bundan buyon matnda davlat budjeti deb yuritiladi) va O‘zbekiston Respublikasi Davlat bojxona qo‘mitasi (bundan buyon matnda DBQ deb yuritiladi) mablag‘lari hisobidan o‘qiyotgan, uni tamomlab majburiy xizmat o‘tash uchun davlat bojxona xizmati organlariga, shuningdek DBQ tomonidan boshqa davlat idoralariga yuborilgan shaxslarga nisbatan tatbiq etiladi.
 2. Kursant o‘qishni tamomlagandan keyin besh kalendar yil mobaynida davlat bojxona xizmati organlarida, shuningdek DBQ tomonidan boshqa davlat idoralariga yuborilganda majburiy xizmat o‘tashga majbur.
 3. Kursant o‘qishga qabul qilinishi bilan DBQ o‘rtasida o‘qishni tamomlagandan keyin besh kalendar yil mobaynida davlat bojxona xizmati organlarida, shuningdek boshqa davlat idoralarida majburiy xizmat o‘talishi haqida shartnoma tuziladi.
 4. Institutga o‘qishga kirishidan oldin (dastlabki tanlov davrida) nomzodlar va ularning ota-onalari yoki ularning o‘rnini bosuvchi shaxslar nomzod Institutga o‘qishga qabul qilingandan so‘ng davlat bojxona xizmati organlarida majburiy xizmatni o‘tash haqida shartnoma imzolashi, shartnoma shartlarini bajarishi, shuningdek, kursantlar safidan chiqarilsa yoki o‘qishni tamomlagandan so‘ng besh yil ichida xizmatdan bo‘shatilsa, shartnomani muddatdan ilgari bekor qilsa yoki jinoyat sodir etib javobgarlikka tortilsa, o‘qish davrida unga sarflangan barcha budjet mablag‘larini qoplashi bo‘yicha moddiy javobgarlik to‘g‘risida yozma ravishda ogohlantiriladi.
 Bunda, DBQning Qoraqalpog‘iston Respublikasi, viloyatlar, Toshkent shahri bo‘yicha boshqarmalari hamda “Toshkent-AERO” ixtisoslashtirilgan bojxona kompleksida tuziladigan ishchi guruhlar tomonidan nomzod va uning ota-onasi (farzandlikka oluvchi, vasiysi) yozma ravishda ogohlantiriladi va ulardan mazkur Nizomning 1-ilovasiga muvofiq shaklda tilxat olinadi.
 5. O‘qish tamomlagandan keyin besh kalendar yil mobaynida davlat bojxona xizmati organlarida, shuningdek boshqa davlat idoralarida majburiy xizmatni o‘tashi haqida, mazkur Nizomning 2-ilovasiga muvofiq shaklda DBQ nomidan Institut hamda kursantlar va ularning ota-onasi (farzandlikka oluvchi, vasiyi) o‘rtasida shartnoma tuziladi.
 Kursantlar kursantlar safidan chiqarilib o‘qishga qayta tiklangan taqdirda yoki xodim majburiy xizmat o‘tash davrida xizmatga qayta tiklanganda, shartnoma qayta tuzilishi shart.
 6. Shartnoma ikki nusxada davlat tili yoki rus tilida tuziladi. Shartnomani tuzish tomonlarning imzolashlari orqali amalga oshiriladi.
 7. Kursant shartnoma tuzishni rad qilgan taqdirda, mazkur holat bo‘yicha bojxona organi mas’ul xodimi tomonidan shartnoma tuzishni rad etish sabablari, kursant o‘qishga kirganligini tasdiqlovchi hujjatning raqami va sanasi ko‘rsatilgan holda bayonnoma rasmiylashtiriladi.
 Shartnoma tuzishni rad etgan kursant kursantlar safidan chiqariladi.
 8. Tuzilgan shartnomaning bir nusxasi kursantga beriladi, ikkinchi nusxasi kursantning shaxsiy hujjatlar yig‘majildiga tikiladi.
 9. O‘qish uchun sarflangan mablag‘lar bir o‘quv yili uchun, kalendar yil hisobida kursantlar safidan chiqarilgan (xizmatdan bo‘shatilgan) sanada amalda bo‘lgan bazaviy hisoblash miqdorining 100 barobari miqdorida undiriladi.
 10. Shartnoma muddatidan oldin bekor qilinganda, qoplanishi lozim bo‘lgan mablag‘lar, kursant (xodim):
 davlat bojxona xizmati organlarida xizmatni o‘tagan bo‘lsa, tegishli DBQning tarkibiy tuzilmalari; 
 boshqa davlat idoralarida xizmatni o‘tagan taqdirda DBQ tomonidan hisoblanadi.
 11. Kursant (xodim) tomonidan shartnoma shartlari bajarilmasa, o‘qishga sarflangan mablag‘lar:
 to‘rt yillik o‘qish davrining kursantlar safidan chiqarilgunga qadar bo‘lgan davriga;
 besh yillik majburiy xizmatni o‘tamagan davriga nisbatan mos ravishda undiriladi.
 12. O‘qish uchun sarflangan mablag‘lar o‘qishdan chetlashtirish yoki xizmatdan bo‘shatish haqida buyruq imzolangan sanadan boshlab 30 kalendar kun ichida qoplanishi lozim.
 13. Qoplanishi lozim bo‘lgan mablag‘lar har qanday manfaatdor shaxs tomonidan to‘lab berilishi mumkin. Bunda mablag‘lar O‘zbekiston Respublikasi Davlat budjeti hisobidan qoplanishiga yo‘l qo‘yilmaydi.
 14. Qoplanishi lozim bo‘lgan mablag‘lar to‘langanligini tasdiqlovchi hujjat nusxasi xodimning so‘nggi ish joyidagi kadrlar tuzilmasiga taqdim qilinadi va shaxsiy yig‘ma jildiga tikib qo‘yiladi. 
 15. Belgilangan muddatda qoplanmagan mablag‘lar sud orqali undiriladi.
 16. Qoplanishi lozim bo‘lgan mablag‘larni to‘lagan xodim (kursant) xizmatga tiklangan (kursantlar safiga qaytarilgan) yoki qayta qabul qilingan taqdirda undan undirilgan pul mablag‘lari to‘liq qaytariladi.
 17. Qo‘yidagi hollarda kursantga sarflangan mablag‘lar qoplanmaydi:
 kursant (xodim) vafot etishi, bedarak yo‘qolgan deb topilganligi yoki vafot etgan deb e’lon qilinganligi munosabati bilan davlat bojxona xizmati organlari shaxsiy tarkibi ro‘yxatidan chiqarilgan kunidan boshlab;
 kursant (xodim) davlat bojxona xizmati organlaridan harbiy-tibbiy komissiya xulosasi asosida yoki tashkiliy-shtat o‘zgarishlari sababli bo‘shatilganda;
 kursant (xodim)ning ota-onasi, aka-ukalari yoki opa-singillaridan biri nazorat yoki huquqni muhofaza qiluvchi organlar xodimi yoxud O‘zbekiston Respublikasi Qurolli Kuchlarining harbiy xizmatchisi bo‘lib, xizmat vazifalarini bajarish chog‘ida halok bo‘lgan taqdirda;
 kursantlarning o‘qishi boshqa oliy harbiy yoki harbiylashtirilgan ta’lim muassasalariga ko‘chirilganda.
 18. Ushbu Nizomda qayd etilgan masalalar yuzasidan kelib chiqadigan nizolar qonunchilik hujjatlariga muvofiq hal etiladi.
 19. Ushbu Nizom talablari buzilishida aybdor bo‘lgan shaxslar qonunchilik hujjatlarida belgilangan tartibda javob beradilar.